b"\n_START_ARTICLE_\nJoan III Ducas Vatatzes\n_START_SECTION_\nRelaci\xc3\xb3 amb la fam\xc3\xadlia imperial de Nicea\n_START_PARAGRAPH_\nA trav\xc3\xa9s d'un dels seus oncles, capell\xc3\xa0 i conseller de l'emperador, el jove Joan Vatatzes va entrar al servei de l'emperador bizant\xc3\xad. Va participar en la defensa de Constantinoble el 1204 contra els croats i despr\xc3\xa9s va fugir amb Teodor I L\xc3\xa0scaris a Nicea, i li va donar suport en les seves accions en l'exili per recuperar el tron. Teodor li va donar en recompensa pels seus serveis la m\xc3\xa0 de la seva filla Irene, quan ella va enviudar, i el va nomenar successor, ja que no tenia fills, i el preferia als seus propis germans Aleix, Joan, Manel i Isaac L\xc3\xa0scaris, ja que el considerava m\xc3\xa9s capacitat.\n_START_SECTION_\nPrimers anys del regnat: guerres contra l'Imperi Llat\xc3\xad\n_START_PARAGRAPH_\nEl 1222 va succeir al seu sogre en el tron. Aquell mateix any Teodor I \xc3\x80ngel-Comn\xc3\xa8, d\xc3\xa8spota d'Epir i Et\xc3\xb2lia, es va apoderar de Tessal\xc3\xb2nica i part de Maced\xc3\xb2nia i va assolir de facto el t\xc3\xadtol d'emperador (coronat el 1224 pel bisbe d'Ocrida, fet que va elevar a quatre el nombre d'emperadors que es consideraven hereus de l'Imperi Bizant\xc3\xad (Trebisonda, Epir, Nicea i l'emperador llat\xc3\xad de Constantinoble), tres dels quals van assolir el tron o t\xc3\xadtol aquell any 1222 i el quart, Robert de Courtenay havia estat proclamat el 1221. El primer que va fer va ser traslladar la capital de Nicea a Nymphaion._NEWLINE_Despr\xc3\xa9s de pujar al tron, els germans del difunt Teodor, Aleix i Isaac L\xc3\xa0scaris, se'n van anar a Constantinoble i van conv\xc3\xa8ncer Robert de Courtenay de declarar la guerra a Vatatzes, per\xc3\xb2 la guerra fou favorable a Vatatzes que va derrotar decisivament els llatins a la batalla de Poemaneneon (1224). Els dos germans L\xc3\xa0scaris foren fets presoners i cegats; les possessions llatines a \xc3\x80sia van caure quasi totes en mans de l'Imperi de Nicea; a la mar en canvi els llatins foren victoriosos i van bloquejar la flota dels niceus al port de L\xc3\xa0mpsac i Vatatzes va preferir cremar els vaixells abans que permetre que els llatins se n'apoderessin. Les p\xc3\xa8rdues navals foren, per\xc3\xb2, relativament petites i Robert va haver de demanar la pau i deixar la major part de les possessions llatines a \xc3\x80sia en mans de Vatatzes._NEWLINE_La pau fou de curta durada doncs el 1228 Joan de Brienne va ser proclamat regent sobir\xc3\xa0 de l'Imperi Llat\xc3\xad i el 1231 va anar a Constantinoble amb un ex\xc3\xa8rcit que el 1233 va atacar Vatatzes. El de Brienne fou derrotat a Bit\xc3\xadnia i es va retirar cap a Tr\xc3\xa0cia, per\xc3\xb2 va renovar els seus atacs amb el suport de la flota veneciana; Vatatzes va organitzar una nova flota que es va fer la mestressa de la mar i va sotmetre aviat Samos, Lesbos, Quios, Cos, Rodes, i altres illes; la principal for\xc3\xa7a veneciana era a Creta (C\xc3\xa0ndia) que fou parcialment conquerida per Vatatzes per\xc3\xb2 el seu progr\xc3\xa9s fou aturat pel governador veneci\xc3\xa0 Marino Sanuti, l'historiador, que finalment va obligar els niceus a reembarcar cap a \xc3\x80sia._NEWLINE_El 1232 va haver una reuni\xc3\xb3 a Nimfaion per tractar el tema. Les q\xc3\xbcestions religioses es van debatre amb profunditat, especialment la q\xc3\xbcesti\xc3\xb3 de l'exist\xc3\xa8ncia del purgatori i la introducci\xc3\xb3 en el credo de l'expressi\xc3\xb3 filioque (i del fill), per\xc3\xb2 finalment es va arribar a un punt mort perqu\xc3\xa8 el papa es va negar a acceptar la condici\xc3\xb3 b\xc3\xa0sica imposada per Joan Vatzatz\xc3\xa9s: deixar de donar suport als governants de l'Imperi Llat\xc3\xad._NEWLINE_El 1234 Vatatzes es va aliar amb el rei b\xc3\xbalgar Ivan II, els b\xc3\xbalgars van renunciar a submissi\xc3\xb3 al papa i van acceptar el patriarca ortodox enviat pels nicens. Per consolidar l'alian\xc3\xa7a la filla d'Asen, Helena, es va casar amb Teodor, fill de Joan Vatatzes. Forces conjuntes van assetjar Constantinoble per terra i mar (1235) per\xc3\xb2 foren derrotats per la superior habilitat dels mariners llatins, i 24 galeres nicenes foren capturades. L'alian\xc3\xa7a no va durar molt, el 1237, mentre Helena estava de retorn en una visita al seu pare, Ivan II va pactar amb els llatins per atacat el lloc fronterer de Tzurulum. El regent que governava l'Imperi Llat\xc3\xad en nom de Baldu\xc3\xad II, Messire Anseau de Cahieu, va mig conv\xc3\xa8ncer Ivan II d'abandonar la uni\xc3\xb3 amb Nicea i aquest no es va presentar el 1237 quan Vatatzes va iniciar el setge per segon cop  a Constantinoble. En canvi, per terra, Vatatzes fou m\xc3\xa9s afortunat i va conquerir la resta de les possessions llatines a \xc3\x80sia. A finals d'any una epid\xc3\xa8mia que va afectar la capital de  Bulg\xc3\xa0ria va matar el fill i la dona d'Ivan II, el qual va interpretar aix\xc3\xb2 com un senyal div\xc3\xad de c\xc3\xa0stig per la seva tra\xc3\xafci\xc3\xb3 i va  refer el vincle amb Vatatzes.El 1241, mort Ivan II, Joan Vatatzes va renovar l'alian\xc3\xa7a amb el seu successor Kaliman.\n_START_SECTION_\nEls darrers anys: Reducci\xc3\xb3 del poder de l'Epir\n_START_PARAGRAPH_\nVatatzes va desembarcar a Maced\xc3\xb2nia, va fer pres a Teodor de l'Epir i va obligar el seu fill Joan I \xc3\x80ngel-Comn\xc3\xa8 a cedir Maced\xc3\xb2nia i renunciar al t\xc3\xadtol imperial conservant nom\xc3\xa9s el de d\xc3\xa8spota de l'Epir (1242)._NEWLINE_El 1243 Vatatzes es va aliar a Gaiath al-Din d'Iconium per lluitar contra la invasi\xc3\xb3 dels mongols El sold\xc3\xa0 del R\xc3\xbcm, no nom\xc3\xa9s s'enfrontava a la invasi\xc3\xb3 dels mongols sin\xc3\xb3 que tamb\xc3\xa9 es va trobar amb una crisi de fam i va haver d'importar articles de primera necessitat de l'Imperi de Nicea, fet que va contribuir a augmentar la riquesa monet\xc3\xa0ria de Vatatzes. La seva fama es va estendre i l'emperador Frederic II li va donar la m\xc3\xa0 de la seva filla natural Anna (1244; la primera dona de Vatatzes havia mort el 1240).L'alian\xc3\xa7a amb Frederic va anar b\xc3\xa9 perqu\xc3\xa8 es va oposar a la crida del papa Gregori IX que volia fer una croada per fer cessar les hostilitats de Joan Vatatzes contra l'Imperi Llat\xc3\xad._NEWLINE_El 1245 Vatatzes va decidir conquerir Bulg\xc3\xa0ria per despr\xc3\xa9s utilitzar-la per conquerir Constantinoble. El 1246 ja havia dominat una part de Bulg\xc3\xa0ria (el sud-oest) i va donar el seu govern al seu magnus domesticus Andr\xc3\xb2nic Pale\xc3\xb2leg; els seus avan\xc3\xa7os foren frenats per un atac conjunt dels llatins i de Miquel II \xc3\x80ngel-Comn\xc3\xa8 d\xc3\xa8spota de l'Epir a Tess\xc3\xa0lia, per\xc3\xb2 la guerra fou favorable a Vatatzes que va conquerir diverses ciutats llatines a Tr\xc3\xa0cia i finalment va fer la pau amb Miquel Comn\xc3\xa8 el 1253 (tractat de Larissa). Per consolidar les bones relacions amb Miquel de l'Epir, li va oferir un enlla\xc3\xa7 matrimonial entre la seva n\xc3\xa9ta Maria i el fill de Miquel, Nic\xc3\xa8for. El papa Innocenci IV el va instar a complir la promesa feta quinze anys enrere d'unir les esgl\xc3\xa9sies cat\xc3\xb2lica i ortodoxa i es va tornar a entrar en negociacions. Malgrat el matrimoni, Miquel Comn\xc3\xa8 va atacar a finals del 1251 per recuperar alguns territoris cedits per\xc3\xb2 no ho va aconseguir._NEWLINE_Els anys seg\xc3\xbcents foren pac\xc3\xadfics. Va afavorir l'art i la ci\xc3\xa8ncia, va construir camins, va redistribuir les taxes, va encoratjar el desenvolupament cultural i fou apreciat per la seva just\xc3\xadcia.A la seva cort va destacar l'erudit Nic\xc3\xa8for Blemmides.\n_START_SECTION_\nMort\n_START_PARAGRAPH_\nEstava a Maced\xc3\xb2nia quan es va posar malalt, l'epil\xc3\xa8psia que patia des de feia anys havia empitjorat, va tornar cap a \xc3\x80sia i va morir a Nimfeon el 30 d'octubre de 1255 als 60 o 62 anys. Li succe\xc3\xad Teodor II L\xc3\xa0scaris."